Il president rus, Dimitri Medvedev, intune letare mandade al president francês, Nicolas Sarkozy, al à sburtât su la dibisugne di un tratât di no agression tra Gjeorgjie, Abkhazie e Ossezie meridionâl. Dome ta cheste maniere, al spieghe il cjâf di stât rus, si pues evitâ che si vedin altris episodis di violence e che e sedi garantide la sigurece des popolazions civîls di chei teritoris. Cun di plui, inte letare, si invide ancje i membris de Union Europeane a blocâ la vendite di armis ae Gjeorgjie. L’intervent dal president rus al rive juste a un an di distance dal conflit discjadenât des trupis gjeorgjianis e che, daspò dal intervent rus, al veve puartât ae proclamazion unilaterâl de indipendence de Abkhazie e de Ossezie meridionâl. Pocjis zornadis indaûr, la tension si veve tornade a alçâ par vie di diviers scuintris a fûc causâts di milizians gjeorgjians.
Font: RIA Novosti, 06-08/08/09
fur_Latn bos_Latn